Diari Oficial de la Generalitat Valenciana


Sumari del DOGV 2391, del 21-11-1994 (1994/833083)

RESOLUCIÓ de 9 de novembre de 1994, de la Secretaria General de la Conselleria d'Administració Pública, per la qual es disposa la publicació de l'acord marc de col.laboració entre la Conselleria d'Educació i Ciència i la Confederació d'Empresaris de la Construcció de la Comunitat Valenciana
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2391

Data del DOGV
:   21-11-1994

Secció del DOGV
:   ALTRES DISPOSICIONS

Número del document
:   1994/833083


Data del document
:   09-11-1994

Organisme emissor
:   Conselleria de Educació i Ciència

Tipus de document
:   Resolució

RESOLUCIó de 9 de novembre de 1994, de la Secretaria General de la Conselleria d'Administració Pública, per la qual es disposa la publicació de l'acord marc de col·laboració entre la Conselleria d'Educació i Ciència i la Confederació d'Empresaris de la Construcció de la Comunitat Valenciana.   
Subscrit, després de la tramitació reglamentària, entre la Conselleria d'Educació i Ciència i la Confederació d'Empresaris de la Construcció de la Comunitat Valenciana, el dia 5 d'octubre de 1994, un acord marc de col·laboració, i en compliment del que estableix l'article 3.4 del Decret 20/1993, de 8 de febrer, del Govern Valencià, cal publicar en el Diari Oficial de la Generalitat Valenciana l'esmentat acord, que ha quedat inscrit en el Registre de Convenis amb el número 0486/94, i que figura com a annex d'aquesta resolució.  
València, 9 de novembre 1994.- El secretari general de la Conselleria d'Administració Pública.  
Acord marc de col·laboració entre la Conselleria d'Educació i Ciència i la Confederació d'Empresaris de la Construcció de la Comunitat Valenciana  
Reunits:  
D'una banda, el conseller d'Educació i Ciència, Sr. Joan Romero i González, fent ús de les atribucions previstes en l'article 35 de la Llei 5/1983, de 30 de desembre de Govern Valencià; i d'altra banda, el Sr. Alfredo Corral Cervera, president de la Confederació d'Empresaris de la Construcció de la Comunitat Valenciana, en nom i representació d'aquesta entitat.  
Exposen:  
Que la implantació a la Comunitat Valenciana del nou sistema educatiu regulat en la LOGSE, i en particular la Formació Professional Específica, farà necessària una estreta col·laboració entre el món educatiu i el productiu.  
Que és responsabilitat compartida pels sectors empresarials i l'administració educativa aconseguir cada vegada millors nivells de qualificació professional dels futurs treballadors.  
Que la Unió Europea planteja reptes importants en el camp educatiu i del mercat de treball que només accions coordinades de diferents institucions permetrà afrontar amb garantia.  
Per tot això, els compareixents  
Acorden:  
Primer. Establir mecanismes de coordinació que permeten estendre la xarxa d'empreses valencianes on els alumnes de Formació Professional Específica puguen realitzar pràctiques formatives en centres de treball (FCT).  
Segon. La Confederació d'Empresaris de la Construcció de la Comunitat Valenciana exercirà les accions que estime convenients davant les seues empreses associades, per possibilitar que els alumnes de Formació Professional Específica puguen utilitzar, en determinades circumstàncies, instal·lacions i mitjans que, per les seues característiques, siguen propis del sistema productiu.  
Tercer. La Confederació d'Empresaris de la Construcció de la Comunitat Valenciana, col·laborarà amb la Conselleria d'Educació i Ciència, a través de la Direcció General d'Ordenació i Innovació Educativa, en la concreció dels dissenys curriculars de la Formació Professional Específica, en especial pel que fa als mitjans tècnics previstos.  
Quart. La Conselleria d'Educació i Ciència establirà processos que permeten a experts del món laboral participar en tasques docents dins dels centres educatius.  
Cinquè. La Confederació d'Empresaris de la Construcció de la Comunitat Valenciana propiciarà la impartició en les empreses de cursos de perfeccionament professional par a professors.  
Sisè. La Conselleria d'Educació i Ciència i la Confederació d'Empresaris de la Construcció de la Comunitat Valenciana, establiran vies de col·laboració per a la realització de tot tipus d'accions que puguen redundar en benefici de les dues institucions.  
Setè. Per tal d'acomplir els objectius i les obligacions derivats d'aquest acord, es crea una comissió que estarà constituïda per dos membres en representació de cada institució i presidida per la Direcció General d'Ordenació i Innovació Educativa.  
Vuitè. Les obligacions econòmiques que per a la Conselleria d'Educació i Ciència comporten les accions que cal realitzar en virtut d'aquest acord marc es fixaran anualment en acords singulars, que quedaran supeditats a l'existència de crèdit en cada exercici econòmic.  
Novè. Aquest acord marc entrarà en vigor en el moment de signar-lo i tindrà una durada d'un any, prorrogable per períodes de temps iguals, llevat que hi haja una denúncia d'una de les parts, que com a mínim s'haurà de fer dos mesos abans de l'inici del curs escolar.  
Com a prova de conformitat el signen en el lloc i la data indicats.  
València, 5 d'octubre de 1994.  
El conseller d'Educació i Ciència: Joan Romero i González.  
El president de la Confederació d'Empresaris de la Construcció de la Comunitat Valenciana: Alfredo Corral i Cervera.